**‏**י"ט אלול תשע"ט

‏19 ספטמבר 2019

**לכבוד**

**אמיר מימון**

**שלום וברכה,**

**הנדון: הצעה לביקור של מב"ל במדינת טקסס**

משיחתנו הטלפונית מצ"ב הצעה ראשונית לביקור של מספר ימים במדינת טקסס ולהיחשף למספר נושאים בעלי חשיבות לאומית-אסטרטגית עבור ארה"ב. להלן הרשימה:

1. **גבול טקסס מקסיקו (Rio Grande):** בשנים האחרונות הדיון בנושא כניסת מהגרים (בלתי חוקיים) לתוך ארה"ב הפך לאחד הנושאים הטועינם והמרכזיים ביותר בפוליטיקה האמריקאית. המדובר בנושא רגיש במיוחד ובעל השלכות מרחיקת לכת על אופייה של החברה האמריקאית בדור הבא. הדיון נוגע במכלול נושאים ביניהם: הומניטאריים, תעסוקתיים, ביטחוניים וחברתיים. מבלי להביע דעה בנושא רצוי להכיר את הטיפול של הרשויות האמריקאיות עם נושא טעון זה. יש מקום להיחשף למדיניות האמריקאית ולאלטרנטיביות של המדיניות הקיימת. כאמור, מדובר בנושא בעל ערך לאומי- ביטחוני מהמעלה הראשונה. ניתן לקיים ביקור בגבול עצמו באחת ממעברי הגבול הגדולים או לחילופין ניתן לבקר בעיר אוסטין (בירת טקסס) שם ממוקם משרד ה-DPS - Department of Public Safety שאחראית על ביצוע המדיניות בנושא שמירה על הגבולות.
2. **לוקיד מרטין – Lockheed Martin** – יצרנית מטוס הקרב ה-F-35 שנרכש על ידי מדינת ישראל. המפעל ממוקם בעיר Fort Worth כ-45 דקות נסיעה מדאלאס. במקום יש משלחת ביטחונית קטנה של חמישה-שישה קציני מחיל האוויר שמשמים בין היתר כמקשרים בין חיל האוויר ובין יצרנית המטוס. הערה אישית: ערכתי ביקור במפעל ואין יותר טוב ממראה עיניים. עבור מדינת ישראל מדובר באחד הפרויקטים החשובים ברמה האסטרטגית של מדינת ישראל. שווה להיפגש עם הנהלת המפעל (מאוד ידידותיים) ולערוך סיור מקיף במפעל. כמובן שניתן לנצל את הביקור לקיים שיחה מעמיקה עם חברי המשלחת הישראלית של חיל האוויר שיתנו סקירה רחבה ומעמיקה בקשרים של חיל האוויר עם יצרנית המטוס.
3. **נאס"א – NASA** - מרכז החלל על שם הנשיא ג'ונסון. בארה"ב פזורים עשרה מרכזי חלל שונים. המרכז ביוסטון מתרכז בגיוס ואימון האסטרונאוטים האמריקאים ואחרים ממדינות נוסםות (אילן רמון ז"ל התאמן במרכז זה במשך כארבע שנים). החשיבות הרבה של מרכז החלל הזה בכך שהוא מוביל את המהלך של התוכנית הרב שנתית של נאס"א. כידוע, בשנים האחרונות חלו שינויים משמעותיים בתוכנית החלל האמריקאית מביטול פרויקט מעבורת החלל בתקופת הנשיא אובמה ועד ההחלטה של הנשיא טראמפ לחזור לירח ומשם לצאת למאדים. המדובר בתוכנית רב שנתית גרנדיוזית הן מבחינת המשמעויות התקציביות והן מבחינת האתגרים הטכנולוגיים. מדינת ישראל, באמצעות חברות פרטיות כמו-גם דרך IAI מקדמת פרויקטים מול ויחד עם נאס"א (שליחת רכב החלל הישראלי 'בראשית' וייצור אפודת מגן לקרינה הם רק שתי דוגמאות לשיתוף הפעולה בין השחקנים). מומלץ לקיים סיור ולאחר מכן מפגש עם מנהלת מרכז החלל ביוסטון ובכירי המרכז.
4. **אנרגיה** – כידוע, יוסטון נחשבת כבירת הגז והנפט העולמיים. לכל חברות הגז והנפט הגדולות בעולם יש מטה שממוקם בעיר. בשנים האחרונות יוסטון הפכה להיות רלוונטית מאוד עבור ישראל בעקבות גילוי שדות הגז בים התיכון. המטה המרכזי של חברת נובל אנרג'י, שמבצעת את הקידוחים במאגרי הגז שלנו (תמר ולוויתן), נמצא ביוסטון. מוצע לנצל את ההזדמנות של ההגעה לעיר כדי לפגוע גורמים בעלי השפעה וקביעת מדיניות האמריקאית בתחום הגז. ההמלצה לפגוש או את ריק פרי, המשמש כ'שר האנרגיה' בקבינט של הנשיא טראמפ והגורם האחראי על יישום מדיניות הנשיא בתחום חשוב זה (זה המקום להדגיש שבעקבות החלטתו של הנשיא טראמפ לשנות את מדיניות הפקת הגז והנפט, ארה"ב הפכה לעצמאית לגמרי מבחינת אספקת הנפט ולמעשה היא היום מפקידת הנפט הגדולה בעולם!). במידה ולא יהיה אפשר להיפגש עם פרי, ורצוי שהפגישה תתקיים ביוסטון בירת הגז והנפט, ניתן להיפגש עם הסנטור טד קרוז, שנחשב לאחד האישים הפוליטיים הבולטים והמובילים בתחום קידום וחיזוק המדיניות הנוכחית בנושא הגז והנפט.
5. **העולם האוונגליסטי** – כידוע, ארה"ב היא מדינה נוצרית. הזרם האוונגליסטי נחשב היום לזרם הגדול והחזק ביותר בארה"ב. לפי הערכות כלליות המדובר ביותר מ-80 מיליון מאמינים. מעבר להיותם כוח פוליטי רב כוח והשפעה (במיוחד על המפלגה הרפובלינקית), הכנסיות והמאמינים מגלגלים מיליארדי דולרים כל שנה. בטקסס ישנם כניסיות שמכונות 'מגה כנסיות' היות ומספר החברים בכנסייה עומד על עשרות אלפים (הכנסייה הגדולה ביותר בארה"ב נמצאת במרחק חמש דקות נסיעה מהקונסוליה ויש בה כ-50 אלף חברים). רצוי לבקר באחת מאותם כניסיות ענק, להיפגש עם הפסטור הראשי של הכנסייה (פסטור = כומר) ודרכו לנסות ולהבין את התופעה המדהימה הזו. כמו-כן רצוי לנסות ולעמוד על ההשפעות העתידיות של זרם ענק זה על החברה האמריקאית (יותר ויותר מהגרים מדרום אמריקה מצטרפים לזרם זה) וכמובן געל הפוליטיקה האמריקאית.

מבחינתי אלה חמש הנושאים החשובים ביותר מבחינה לאומית אסטרטגית.

אשמח לענות על כל שאלה שתעלה.

כמובן, אני ממליץ בחום לקיים את הביקור בטקסס ולהיחשף לאמריקה אחרת שונה מאוד מוושינגטון וניו יורק.

ב ב ר כ ה ,

גלעד כץ

הקונסול הכללי של ישראל בדרום-מערב ארה"ב